CELEX: 32011D0234
Language: sl
Date: 2011-04-11 00:00:00
Title: 2011/234/EU: Izvedbeni sklep Komisije z dne 11. aprila 2011 o nevključitvi diklobenila v Prilogo I k Direktivi Sveta 91/414/EGS (notificirano pod dokumentarno številko C(2011) 2437)  Besedilo velja za EGP

13.4.2011   
            
            
               SL
            
            
               Uradni list Evropske unije
            
            
               L 98/14
            
         IZVEDBENI SKLEP KOMISIJE
   z dne 11. aprila 2011
   o nevključitvi diklobenila v Prilogo I k Direktivi Sveta 91/414/EGS
   (notificirano pod dokumentarno številko C(2011) 2437)
   (Besedilo velja za EGP)
   (2011/234/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(1) Direktive,
   ob upoštevanju naslednjega:
   
               (1)
            
            
               Uredbi Komisije (ES) št. 451/2000 (2) in (ES) št. 1490/2002 (3) določata podrobna pravila za izvajanje tretje faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam je vključeval diklobenil.
            
         
               (2)
            
            
               V skladu s členom 11(f) Uredbe (ES) št. 1490/2002 ter členom 12(1)(a) in členom 12(2)(b) navedene uredbe je bila sprejeta Odločba Komisije 2008/754/EC z dne 18. septembra 2008 o nevključitvi diklobenila v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (4).
            
         
               (3)
            
            
               Prvotni prijavitelj (v nadaljnjem besedilu: vlagatelj) je v skladu s členom 6(2) Direktive 91/414/EGS predložil nov zahtevek za uporabo pospešenega postopka iz členov od 14 do 19 Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (5).
            
         
               (4)
            
            
               Zahtevek je bil predložen Združenemu kraljestvu, ki je bilo z Uredbo (ES) št. 1490/2002 imenovano za državo članico poročevalko. Časovno obdobje za pospešeni postopek je bilo upoštevano. Specifikacija aktivne snovi in podprte uporabe so enake kot v Odločbi 2008/754/ES. Navedeni zahtevek izpolnjuje tudi ostale vsebinske in postopkovne zahteve iz člena 15 Uredbe (ES) št. 33/2008.
            
         
               (5)
            
            
               Združeno kraljestvo je ocenilo dodatne podatke, ki jih je predložil vlagatelj, in pripravilo dodatno poročilo. Navedeno poročilo je 7. oktobra 2009 predložilo Evropski agenciji za varnost hrane (v nadaljnjem besedilu: Agencija) in Komisiji. Agencija je dodatno poročilo poslala v presojo drugim državam članicam in vlagatelju ter Komisiji predložila prejete pripombe. V skladu s členom 20(1) Uredbe (ES) št. 33/2008 in na zahtevo Komisije je Agencija 29. julija 2010 Komisiji predstavila svoj sklep o diklobenilu (6). Osnutek poročila o oceni, dodatno poročilo in sklep Agencije so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 11. marca 2011 v obliki poročila Komisije o pregledu diklobenila.
            
         
               (6)
            
            
               Dodatno poročilo države članice poročevalke in sklep Agencije obravnavata pomisleke, ki so razlog za nevključitev; prisoten je bil zlasti pomislek glede izpostavljenosti potrošnikov prek pitne vode in izpiranja v podtalnico. Dodatni pomisleki so bili izraženi v poročilu o pregledu diklobenila.
            
         
               (7)
            
            
               Dodatne informacije je predložil vlagatelj, zlasti glede izpiranja v podtalnico, izpostavljenosti potrošnikov prek pitne vode, tveganja za ptice in sesalce ter metod analiz nečistoč v tehničnem materialu ter izdelkov živalskega izvora.
            
         
               (8)
            
            
               Vendar dodatne informacije, ki jih je predložil vlagatelj, niso odpravile vseh posebnih pomislekov glede diklobenila.
            
         
               (9)
            
            
               Med ocenjevanjem te aktivne snovi so se pojavili številni pomisleki. Opredeljeni so bili nekateri nesprejemljivi učinki na okolje. Zlasti je pričakovana zelo visoka stopnja morebitnega onesnaženja podtalnice z zelo obstojnim metabolitom 2,6-diklorobenzamidom (BAM) v koncentracijah, ki močno presegajo 10 μg/l v vseh modelnih izračunih. Obstaja možnost prenosa metabolita BAM po zraku na dolge razdalje. Opredeljeno je bilo visoko akutno tveganje za ptice ter visoko dolgoročno tveganje za ptice in sesalce, ki se hranijo z deževniki. Razpoložljivi podatki niso zadoščali za opredelitev narave ostankov metabolita BAM v predelanih proizvodih.
            
         
               (10)
            
            
               Komisija je vlagatelja pozvala, naj predloži pripombe k sklepu Agencije. Poleg tega je Komisija vlagatelja v skladu s členom 21(1) Uredbe (ES) št. 33/2008 pozvala, naj predloži pripombe k osnutku poročila o pregledu. Vlagatelj je predložil pripombe, ki so bile natančno pregledane.
            
         
               (11)
            
            
               Toda kljub argumentom, ki jih je vlagatelj predložil, navedenih pomislekov ni bilo mogoče odpraviti, po ocenah na podlagi predloženih informacij, preučenih na srečanjih strokovnjakov Agencije, pa ne kaže pričakovati, da bi lahko fitofarmacevtska sredstva, ki vsebujejo diklobenil, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (12)
            
            
               Diklobenil se zato ne sme vključiti v Prilogo I k Direktivi 91/414/EGS.
            
         
               (13)
            
            
               Za večjo jasnost je treba Odločbo 2008/754/ES razveljaviti.
            
         
               (14)
            
            
               Ta sklep ne vpliva na ponovno predložitev zahtevka za diklobenil v skladu s členom 6(2) Direktive 91/414/EGS in poglavjem II Uredbe (ES) št. 33/2008.
            
         
               (15)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Diklobenil se ne vključi kot aktivna snov v Prilogo I k Direktivi 91/414/EGS.
   Člen 2
   Odločba 2008/754/ES se razveljavi.
   Člen 3
   Ta sklep je naslovljen na države članice.
   
      V Bruslju, 11. aprila 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 230, 19.8.1991, str. 1.
   
      (2)  UL L 55, 29.2.2000, str. 25.
   
      (3)  UL L 224, 21.8.2002, str. 23.
   
      (4)  UL L 258, 26.9.2008, str. 70.
   
      (5)  UL L 15, 18.1.2008, str. 5.
   
      (6)  Evropska agencija za varnost hrane; Sklep o strokovnem pregledu ocene tveganja pesticidov z aktivno snovjo diklobenil. EFSA Journal 2010; 8(8):1705. [68 str.]. doi:10.2903/j.efsa.2010.1705. Na voljo na spletu: www.efsa.europa.eu/efsajournal.